39. ΑΠΟΦΑΣΙΣ ΝΟΜΙΣΜΑΤΙΚΗΣ ΕΠΙΤΡΟΠΗΣ αριθ. 153/2.3./23 Απρ./1977 (ΦΕΚ Α΄  111) Περί καθορισμού του ελαχίστου ποσού μετοχικού κεφαλαίου νεοϊδρυομένων εν Ελλάδι Ανωνύμων Τραπεζικών Εταιρειών. Η Νομισματική Επιτροπή, λαβούσα υπ’ όψιν: α)Την υπ’ αριθ. 1360/5/3.3.65 απόφασίν της «περί καθορισμού όρων και προϋποθέσεων δια την υπό της Νομισματικής Επιτροπής εξέτασιν αιτήσεων ιδρύσεως νέων εμπορικών Τραπεζών εν Ελλάδι, μετά ή άνευ συμμετοχής ξένων Τραπεζών εις το μετοχικόν των κεφάλαιον», ειδικώτερον δε την διάταξιν της παρ. 1 της αποφάσεως ταύτης, δι’ ης ορίζεται ότι δια την παροχήν αδείας προς ίδρυσιν νέας Τραπέζης εν Ελλάδι, μετά ή άνευ συμμετοχής αλλοδαπών εις το μετοχικόν κεφάλαιον αυτής, δέον όπως το ελάχιστον ποσόν του μετοχικού κεφαλαίου ανέρχεται εις δραχ. 150 εκατομμύρια. β)Την μεταγενεστέραν υπ’ αριθ. 15/2/26.2.74 απόφασίν της, δι’ ης ηυξήθη εις δραχ. 300 εκατ. το ως άνω (υπό στοιχ. α) καθορισμόν ελάχιστον ποσόν μετοχικού κεφαλαίου των νεοϊδρυομένων Ανωνύμων Τραπεζικών Εταιρειών, απεφάσισεν: Τροποποιούσα τας σχετικάς εν προκειμένω διατάξεις των προαναφερομένων αποφάσεων αυτής (υπ’ αριθ. 1360/5/3.3.1965, παρ. 1 και 15/2/26.2.74), όπως καθορίση ότι, από της κοινοποιήσεως της παρούσης αποφάσεως, δια την παροχήν της κατά νόμον (άρθρ. 2 του Α.Ν. 1665/1951) απαιτουμένης αδείας ιδρύσεως ή επανασυστάσεως νέας Ανωνύμου Τραπεζικής Εταιρείας εν Ελλάδι, το καταβεβλημένον μετοχικόν κεφάλαιον αυτής, δέον όπως μη είναι μικρότερον του ποσού των δραχ. 500.000.000. Πάσαι αι λοιπαί διατάξεις της ρηθείσης αποφάσεως (Ν.Ε. 1360/5/3.3.65), ως αύτη ετροποποιήθη μεταγενεστέρως, παραμένουν αμετάβλητοι. Η παρούσα δέον όπως δημοσιευθή εις την Εφημερίδα της Κυβερνήσεως (τεύχ. Α΄). 